**שגית אפיק** (נולדה ב-1973) היא עורכת דין ישראלית, המכהנת כיועצת המשפטית לכנסת. קודם לכן כיהנה כיועצת המשפטית של ועדת הכספים.

ביוגרפיה
--------

אפיק סיימה לימודי משפטים באוניברסיטה העברית בשנת 1997 וב-2001 סיימה לימודי תואר שני במוסד זה בהצטיינות.
בשנת 1999 החלה את עבודתה כעוזרת למשנה ליועץ המשפטי לממשלה (ייעוץ וחקיקה אזרחי). משנת 2001 עבדה בייעוץ המשפטי של ועדת הכספים של הכנסת, תחילה כעוזרת ליועץ המשפטי לכנסת ולאחר מכן כיועצת המשפטית של ועדת הכספים. במסגרת עבודתה טיפלה עו"ד אפיק, בין השאר, ב-18 חוקי תקציב וחוקי הסדרים.

במהלך הדיון בכנסת בהצעת החוק להטלת מס ריבוי דירות התריעה אפיק בפני יו"ר הוועדה, ח"כ משה גפני, שהליך החקיקה אינו תקין, משום ששינויים שהוכנסו בהצעה ברגע האחרון לא איפשרו דיון נאות בהצעה. לביקורת הצטרף היועץ המשפטי לכנסת, עו"ד איל ינון, שציין כי "בהליך החקיקה של פרק מס ריבוי דירות בהצעת חוק ההסדרים נפל פגם היורד לשורש ההליך". חרף התרעות אלה נמשך הדיון בהצעת החוק והיא אושרה. נגד החוק הוגשה עתירה לבג"ץ, וזה הורה על ביטול החוק עקב פגם יסודי בהליך החקיקה, והחזרתו לדיון בוועדת הכספים. הכנסת לא חזרה לדון במס זה.

ב-2018 עלה שמה כמועמדת לתפקיד הממונה על שוק ההון, אך היא לא נבחרה לתפקיד זה.

### היועצת המשפטית לכנסת

ב-5 במרץ 2020 מינה יו"ר הכנסת יולי אדלשטיין את אפיק לממלאת מקום היועץ המשפטי לכנסת, לאחר סיום כהונתו של איל ינון. היא נכנסת לתפקידה ב-1 באפריל 2020, והמשיכה בו גם תחת כהונתם של בני גנץ ויריב לוין כיו"ר הכנסת. ב-22 בדצמבר 2020, סמוך להתפזרות הכנסת ה-23, הודיע יו"ר הכנסת לוין כי אפיק תמונה לתפקיד יועצת המשפטית לכנסת. היא נכנסה לתפקידה ב-28 בדצמבר 2020 לאחר אישור ועדת הכנסת.

במסגרת הדיון בעתירה לבג"ץ נגד "חוק הנבצרות" ייצגה את עמדת הכנסת והביעה התנגדות לביטול החוק, בניגוד לעמדת היועצת המשפטית לממשלה, גלי בהרב-מיארה, שתמכה בביטול החוק.

לאחר שחברת הכנסת טלי גוטליב מתחה ביקורת חריפה על נשיאת בית המשפט העליון, אסתר חיות, הסתייגה אפיק מדבריה וקראה ל"כיבוד רשויות הדדי".

חיים אישיים
-----------

אפיק מתגוררת במבשרת ציון, נשואה לעו"ד עודד אפיק. לזוג ארבעה ילדים. בדצמבר 2016 התפרסמה בתה התינוקת כאשר הגיעה לישיבות ועדת הכספים על תקציב המדינה, על מנת שאמהּ תוכל להניק אותה.

בשנת 2013 יצא לאור ספר ילדים פרי עטה, "ניצוץ הקסם", בליווי איוריו של חיים כהן.

קישורים חיצוניים
----------------

* אתר למנויים בלבד חגי עמית, ממלאת המקום של יועמ"ש הכנסת: שגית אפיק, יועמ"שית ועדת הכספים, באתר TheMarker‏, 5 במרץ 2020
* שירית אביטן כהן, ‏"לפעמים אני מרגישה בין גננת לשופטת כדורגל": האישה המשפיעה של הכנסת בראיון ראשון, באתר גלובס, 11 במרץ 2022
* סיון חילאי, מתנגדת לביטול חוק הנבצרות, "התנגשה" עם בהרב מיארה: זו יועמ"שית הכנסת, באתר ynet, 3 באוגוסט 2023

הערות שוליים
------------

1. ↑  צבי זרחיה, נמרוד בוסו, האופוזיציה ועשרות משקיעי נדל"ן עתרו לבג"ץ לביטול חוק מס דירה שלישית, באתר TheMarker‏, 25 בדצמבר 2016
2. ↑  פרק מס ריבוי דירות בהצעת חוק ההסדרים לשנים 2017–2018 - הליך החקיקה, באתר הכנסת, 18 בדצמבר 2016
3. ↑  אתר למנויים בלבד גד ליאור, היום: ועדת האיתור מראיינת מועמדים להחלפת סלינגר, באתר "ידיעות אחרונות", 15 בספטמבר 2018
4. ↑  יריב לוין בחר בשגית אפיק ליועמ"שית הכנסת - חדשות מדיניות ופוליטיקה, באתר ערוץ 7 חדשות, פוליטיקה, תרבות, יהדות ועוד
5. ↑  גלעד מורג, סיון חילאי, יועמ"שית הכנסת נגד יועמ"שית הממשלה: "לבטל חוק יסוד? לא ניתן להפריז בתקדימיות עמדתה", באתר ynet, 2 באוגוסט 2023
6. ↑  סיון חילאי, יועמ"שית הכנסת נגד גוטליב: "אין מקום לשיח הזה" | כך נראתה המהומה בוועדה, באתר ynet, 12 בפברואר 2023
7. ↑  אתר למנויים בלבד שני ליטמן, קרן אור קטנה מבליחה בחדשות ערוץ 10, באתר הארץ, 18 בדצמבר 2016
8. ↑  שגית אפיק, באתר "אותיות וילדים", 27 בינואר 2013

| יועצים משפטיים לכנסת |
| --- |
| 

|  |  |
| --- | --- |
| צבי ענבר • אנה שניידר • נורית אלשטיין • איל ינון • שגית אפיק |  |

 |